Prinses Stéphanie van Monaco (Stéphanie Marie Elisabeth Grimaldi, Hertogin van Polignac; gebore 1 Februarie 1965) is ’n lid van die Huis van Grimaldi. Sy is die jongste dogter van wyle prins Rainier III van Monaco en sy vrou, die voormalige Amerikaanse aktrise en Oscar-wenner Grace Kelly, en die suster van Albert II van Monaco en Caroline, Prinses van Hannover. Stéphanie was al ’n sangeres, swemklere-ontwerper en model. Sy was ’n passasier in die motor waarin haar ma op 13 September 1982 op ’n bergpad verongeluk het. Sy kon nie prinses Grace se begrafnis bywoon nie omdat sy toe nog in die hospitaal herstel het van beserings van die ongeluk. Prinses Stéphanie was in verskeie omstrede verhoudings. Op 13 het sy ’n verhouding gehad met die Spaanse sanger Miguel Bosé en op 15 het sy betrokke geraak by Paul Belmondo, seun van die Franse rolprentster Jean-Paul Belmondo. Nog een van haar kêrels was Anthony Delon, seun van die akteur Alain Delon wat skuldig bevind is op aanklagte van motordiefstal en die besit van ’n wapen.